Käisin ETMLi/EKI õigekirjakursusel. Sain targemaks kah, vähemalt ühe küsimuse sain selgeks, mis pikemalt painand: et kas on Ida ja Lääs või ida ja lääs, kui niimoodi vastanditena  mõeldud. Nojah, eks ikka ida ja lääs. Tore. Ja mitte fokusseerima, vaid fokuseerima või fookustama. Toredam veel. Rohkem nagu üllatusi polnud. Aga naljakas oli ikka. Läind ju ettekandja isand Pälli isikus ja kuulajad (naisterahvas, kel aastaid napilt alla viiekümne, aga seelik kõvasti üle põlve) vaidlema, kas kokaraamatus peaks ütlema sina või teie või hoopis Sina või hoopis Teie. Naisterahvas oli koletu resoluutne, kuulutas, et tema nii ebaviisaka kokaraamatuga üldse ei mängi, mis teda sinatab, ja patras  hästi valjusti ja pikka aega viisakusest. Isand Päll üritas tulutult sõna sekka saada. Vahepeal sai sõnajärje taas enda kätte, aga viisakusejanuline proua lõikas jälle vahele. Peaasi, et midagi ütlemata ei jääks.